**Thomas Garreth Cavanagh** (\* 24. marec 1982, Warwick, Rhode Island, USA – † 6. január 2011, Providence, Rhode Island, USA) bol americký profesionálny hokejista, ktorý v NHL nastupoval v mužstve San Jose Sharks. Neskôr mu bola diagnostikovaná schizofrénia a v roku 2011 spáchal samovraždu skokom z viacposchodovej garáže.

Kariéra
-------

V roku 2001 začal nastupovať za Harvardskú univerzitu. Dres rovnakej univerzity kedysi obliekal aj jeho otec Joe Cavanagh, ktorý je doposiaľ jedným z najproduktívnejších hokejistov v jej histórii a od roku 1994 členom Americkej hokejovej siene slávy.

Tom Cavanagh bol draftovaný v roku 2001 tímom San Jose Sharks v šiestom kole zo 182. miesta. Od roku 2005 nastupoval v AHL za farmárske celky Sharks Cleveland Barons, resp. Worcester Sharks, za ktorý v priebehu rokov nazbieral 138 bodov, a tak dodnes ostáva tretím najproduktívnejším hráčom v klubovej histórii. V NHL debutoval v ročníku 2007-08 a bodoval hneď v prvom zápase, keď prihrával na gól Joe Thorntonovi už v 36. sekunde zápasu. Žiaden iný nováčik v klubových dejinách Sharks nebodoval rýchlejšie ako Cavanagh.

V sezóne 2008-09 sa mu podarilo streliť svoj jediný gól v najlepšej hokejovej lige sveta, 28. marca 2009 prekonal bekhendovou strelou brankára Phoenixu Coyotes Iliu Bryzgalova. Napriek tomu, že z osobného hľadiska sa jednalo o jeho najúspešnejšiu sezónu, mužstvo s ním zmluvu nepredĺžilo. Neskôr sa skúšal presadiť aj v kluboch Los Angeles Kings i Columbus Blue Jackets, no ani jeden z celkov mu šancu v NHL nedal, a tak nastupoval len za ich rezervné tímy v AHL.

Osobný život a smrť
-------------------

Prvé náznaky psychických problémov sa u Cavanagha začali prejavovať už vo veku 13 rokov, kedy si jeho blízki začali myslieť, že možno trpí depresiou. Psychické problémy sa u neho čoraz viac zhoršovali a od roku 2009 až do svojej smrti musel byť hneď štyrikrát hospitalizovaný pre silné príznaky psychózy. Ťažko niesol nepredĺženie kontraktu so San Jose Sharks a postupne sa začal uzatvárať do seba, čo napokon vyústilo do jeho samovraždy, ktorú spáchal pár dní po novom roku 2011 skokom z viacposchodovej garáže pri priľahlom nákupnom centre.

Spoluhráči naňho spomínajú ako na hráča, ktorý absolútne vybočoval zo zaužívaných stereotypov o hokejistoch. Bývalý kapitán Worcester Sharks a hráč NHL Mike Moore tvrdí, že jakživ nestretol tak rozhľadeného hokejistu ako Tom Cavanagh, na ktorom obdivoval jeho všeobecný prehľad a znalosti od dejepisu až po politickú situáciu vo svete.

Referencie
----------

1. ↑   *Tom Cavanagh at eliteprospects.com* [online]. www.eliteprospects.com, [cit. 2021-02-04]. Dostupné online. (po anglicky)
2. ↑   *The Mercury News* [online]. 2011-01-30, [cit. 2021-02-04]. Dostupné online. (po anglicky)
3. ↑   *Harvard Univ. at eliteprospects.com* [online]. www.eliteprospects.com, [cit. 2021-02-04]. Dostupné online. (po anglicky)
4. ↑   *USA Hockey* [online]. web.archive.org, 2010-02-23, [cit. 2021-02-04]. Dostupné online. Archivované 2010-02-23 z originálu.
5. ↑   *The Mercury News* [online]. The Mercury News, [cit. 2021-02-04]. Dostupné online. (po anglicky)
6. ↑   *Manchester Monarchs hockey team [AHL] statistics and history at hockeydb.com* [online]. www.hockeydb.com, [cit. 2021-02-04]. Dostupné online.
7. ↑   *Springfield Falcons hockey team statistics and history at hockeydb.com* [online]. www.hockeydb.com, [cit. 2021-02-04]. Dostupné online.
8. ↑   *The Mercury News* [online]. 2011-01-30, [cit. 2021-02-04]. Dostupné online. (po anglicky)

Iné projekty
------------

Commons
* Spolupracuj na Commons Commons ponúka multimediálne súbory na tému **Tom Cavanagh**